[{"text_idx": "#000000", "text": "Topaldian egindako ekarpenak BAT soziolinguistika aldizkarian"}, {"text_idx": "#000001", "text": "Aurtengo urtarrilean Durangon egindako Topaldian landutakoak jaso ditu BAT soziolinguistika aldizkariaren azken zenbakiak. Euskararen herria: zubiak eta palankak izenburupean antolatutako jardunaldian zubigintza izan zen aztergai eta Topaldian egindako zenbait ekarpen jaso ditu aldizkariak 103. zenbakian."}, {"text_idx": "#000002", "text": "BAT soziolinguistika aldizkaria, 103. zenbakia (Iturria: soziolinguistika.eus)"}, {"text_idx": "#000003", "text": "Urtero antolatzen ditu Euskaltzaleen Topaguneak Topaldia jardunaldiak eta 2017ko urtarrileko edizioan zubigintza izan zen aztergai nagusia. Hiru ikuspegitatik aztertu zen zubigintza eta elkarlanaren beharra: administrazio publiko eta tokian tokiko euskaltzaleen mugimenduaren artekoa, euskararen lurraldeen artekoa eta gizarte eragile eta hizkuntza komunitateen artekoa. Bi egunetako egitaraua antolatu zen guzti horiek lantzeko."}, {"text_idx": "#000004", "text": "Soziolinguistika Klusterrak argitaratzen duen BAT aldizkariaren azken zenbakian, Topaldian egindako lau ekarpen irakur daitezke orain."}, {"text_idx": "#000005", "text": "Udalak eta euskaltzaleen elkarteak; funtzio banaketak eta lankidetzarako aukerak"}, {"text_idx": "#000006", "text": "Tokian tokiko administrazio publikoek eta euskaltzaleen elkarteek duten harremanaren gaineko hausnarketa egin dute Alex Vadillo eta Jasone Mendizabalek lehen artikuluan. Euskararen normalizazioan biek duten eginkizuna aztertu eta funtzio banaketan eta osagarritasunean oinarritutako lankidetza lidergo partekatutik egin beharra aldarrikatzen dute. Lankidetza horretan lagungarri izan daitezkeen ikuspegiak elikatzeko eta zaintzeko hainbat klabe landu dituzte era berean."}, {"text_idx": "#000007", "text": "Euskararen normalizazio prozesuan ziklo berri bat abiatzeko, euskaltzaleen mugimenduak herriz herri landu ditzaketen neurriak aztertu dituzte Kike Amonarriz eta Iker Martinez de Lagosek. Herriko bestelako eragile eta administrazioarekin zubigintza landu, diskurtsoak landu eta hauekin koherenteak diren praktika berriak abiatzea dira neurrietako batzuk egileen iritzian. Era berean, euskaltzaleen bizi-indarra eta motibazioa indartzeko, konpromisoen dinamiketatik urratsak ematera bideratutako dinamiketara jauzia emateko proposamena ere egin dute."}, {"text_idx": "#000008", "text": "Lurraldeen arteko harremanak: sistema eragile libre oso baten alde"}, {"text_idx": "#000009", "text": "Euskal Herriko lurraldeen arteko ikuspegi kritikoa egin du bere ekarpenean Xan Airek, Hego eta Ipar Euskal Herriko euskalgintzaren arteko harremanetan eragiten duten trabak aztertuz. Formazioaren garrantzia aipatu eta tokian tokiko erreferente argien beharra agertu du artikuluan eta euskalgintzaren antolaketa hobetzeko, software librea inspirazio-iturri egokia dela aldarrikatu."}, {"text_idx": "#000013", "text": "BAT soziolinguistika aldizkariaren 103. zenbakiak bestelako ekarpen interesgarri batzuk ditu gainera. Hauexek dira:"}]